Ka dingwalweng tša kgalekgale (Ancient Near East) ditšhiwana di be di swanetše go hlokomelwa ke kgoši. Go fa mohlala ka Mesopotamia ya Kgalekgale, ka Sumer ka melaong ye e bego e tsebega kudu ya Urukana wa Lagash ka ngwagakgolong wa bomasomepedi-hlano Pele ga Khriste (BC) le ya Nammu, gotloga go bolelwa gabotse gore mohlologadi, mohloki le tšhiwana ba swanetše go šireletšwa. Gape le ka Melawaneng ye e tsebegago kudu ya Hammurapi ka ngwagakgolong wa bolesomeseswai Pele ga Khriste (BC), go bolelwa gore medingwana ye e bego e bitšwa Hammurapi e dirile gore go be le toka nageng, ya senywa diabolo le ba babe bao ba bego ba gatelela bao ba hlakago, go akaretšwa ditšhiwana (Bergmann 1953; Fensham 1962:130). Ka Egepeta, kgoši ye e bego ebonwa bjalo ka moemedi yo a phelago wa modingwana wa toka o be a swanetše go šireletša mohlologadi, tšhiwana le mohloki. Ke gore Merikare wa Egepeta ka Nako ya Mathomo ya Magareng o laelwa ke tatagwe Khety III gore kgoši yo bolo ga a gatelele bahlaki go akaretšwa ditšhiwana. Ramesses III wa moloko wa dikgoši tša bomasomepedi o ikgantšha ka gore o hlokometše kudu toka ya bahlologadi le ditšhiwana (Fensham 1962:133). Bennet 2002:48f o bolela gore ka ntle leka dingwalweng tša Egepeta le tša Mesopotamia, ka dingwalong tša ka Foniki go na le mabaka ao a nago le dintlha tše di swanago tša setšhaba le tša tlholego ya lereo le la Seheberu la yāt�m – tšhiwana (Renkema 1995:119). Ge re lebiša šedi ya rena go dingwalo tša Testamente ya Kgale (HB) Bennet (2002:47f) o bolela gore lereo le la yāt�m le tšwelela bonyane makga a masomenne pedi ka Testamenteng ya Kgale. Tšhomišo ya lona e phatlaletše ka dingwalong tša semolao gammogo le ka dingwalong tša seporofeto go feta ka dingwalong tša kanegelo. Ka Toreng mohlologadi, tšhiwana le mohloki ba wela ka fase ga tšhireletšo ya Modimo. Patterson (1973:228) o bolela gore ka mo khophaseng ye tšhiwana le dihlopha tše dingwe tše di lego kotsing setšhabeng di logwa sa ruri go ba lešela la dikarolo tše bohlokwa tšeo di šomago ka molawana wa tumelelanowa Sinai le tsošološo ya yona pele o tsena Nageng ya Kanana. Go fa mohlala ka go Exodus 22:21–24 le 23:6 mohlologadi, tšhiwana le mohloki ba wela ka fase ga tlhokomelo ya Modimo. Ntlha ye e bušeletšwa ka go Deuteronomi moo Modimo a hlagišwago bjalo ka moahlodi yo Mogolo yo a nago le kgahlego go toka ya setšhaba (10:18ff); (Patterson 1973:228).